Hadithi kumhusu Wangari Maathai
Language: Swahili | Genre: Creative_writing

﻿Hadithi kumhusu  Wangari Maathai  

Kulikuwa na msichana  mdogo aliyefanya kazi  shambani na mamake.  Waliishi karibu na Mlima  Kenya, Afrika Mashariki.  Msichana huyo aliitwa  Wangari.  
Wangari alilima katika  bustani ya familia yake.  Alipanda mbegu ndogo  katika ardhi iliyokuwa na  joto.  
Alipenda majira ya jioni,  wakati jua lilipotua.  Giza lilipozidi, Wangari  alirudi nyumbani.  
Wangari alikuwa  mwerevu. Alikuwa na  hamu ya kwenda shule  lakini, wazazi wake  walitaka awasaidie  nyumbani.  Alipofikisha umri wa  miaka saba, alikubaliwa  akaanza kwenda shule.  
Wangari alipenda kusoma  na kujifunza kupitia kila  kitabu alichosoma.  Alifanya vyema akaalikwa  kwenda Amerika  kuendeleza masoma yake.  Alichangamshwa sana na  nafasi hii. Alipenda  kuufahamu ulimwengu  zaidi.  
Alipokuwa chuoni huko  Amerika, Wangari  alijifunza mambo mapya.  Alisomea mimea na jinsi  inavyokua.  Alikumbuka vile  alivyocheza na ndugu  zake. Vilevile, alikumbuka  kivuli cha miti maridadi ya  misitu ya Kenya.  
Alipojifunza, alifahamu  kuwa aliwapenda watu wa  Kenya. Alitaka wafurahi na  wawe huru.  Alikumbuka kwao  nyumbani Afrika.  
Wangari alikamilisha  masomo yake akarudi  Kenya. Nchi yake ilikuwa  imebadilika sana.  Watu matajiri walikuwa  wameikata miti.  Wanawake walikosa kuni.  Watu wengi walikuwa  maskini. Watoto walikuwa  na njaa.  
Wangari aliwafunza  wanawake kupanda miti.  Waliiuza miti hiyo na  kupata pesa.  Walizitumia kwa mahitaji  ya familia zao. Walifurahi  kwa sababu Wangari  aliwasaidia kuwa na  nguvu na uwezo. 
Muda ulipopita, miti mipya  ilikuwa misitu. Mito ilianza  tena kupitisha maji.  Ujumbe wa Wangari  ulienea Afrika nzima.  Leo, mamilioni ya miti  imesitawi kutokana na  juhudi za Wangari.  
Watu ulimwengu mzima  walifahamu bidii ambayo  Wangari alikuwa  amefanya.  Walimpa Tuzo la Amani la  Nobel.  Wangari alikuwa  mwanamke wa kwanza  wa Kiafrika kupokea tuzo  hilo.  
Wangari aliaga dunia  mwaka 2011.  Tunaweza kumfikiria kila  tunapouona mti wa  kupendeza.  


Source www.africanstorybook.org